কোনও খেলার পক্ষেই সরকারের নীতি বদলানো সম্ভব নয়। তাই ক্রীড়াপ্রেমীদের স্বার্থের কথা মাথায় রেখে ভারত ও পাকিস্তান সরকারকেই দ্বিপাক্ষিক ক্রিকেট সিরিজ চালু করতে এগিয়ে আসতে হবে। রবিবার শারজায় এই মন্তব্য করেছেন কিংবদন্তি ভারতীয় ব্যাটসম্যান সুনীল গাওস্কর। তাঁর মতে ভারত ও পাকিস্তানের মধ্যে নিয়মিত ক্রিকেট ম্যাচ হওয়া প্রয়োজন। আর তার জন্য নয়াদিল্লি ও ইসলামাবাদের মধ্যে দ্রুত আলোচনা শুরু করার পক্ষে সওয়াল করেছেন তিনি।
আগামী ডিসেম্বরে সংযুক্ত আরব আমিরশাহিতে ভারত-পাক দ্বিপাক্ষিক সিরিজ নিয়ে এখনও অনিশ্চয়তা কাটেনি। ভারতীয় ক্রিকেট বোর্ডের তরফে সরকারি বক্তব্য জানার অপেক্ষায় রয়েছে পাক বোর্ড। ইংল্যান্ড ও পাকিস্তানের তৃতীয় টেস্ট উপলক্ষে শারজায় গিয়েছেন সানি। সেখানেই তিনি একটি অনুষ্ঠানে বলেছেন, ‘‘আমি মনে করি, আলোচনার মাধ্যমে যে কোনও সমস্যারই সমাদান সম্ভব। কিন্তু পরস্পরের সঙ্গে কথা না বললে সমস্যা মিটবে কীভাবে। আমি চাই ভারত ও পাকিস্তান দ্রুত নিজেদের মধ্যে কথাবার্তা শুরু করুক।’’
তবে ভারতীয় বোর্ডের মতোই সানিও মনে করেন, চূড়ান্ত সিদ্ধান্ত নেওয়ার মালিক কেন্দ্রীয় সরকার। বোর্ড নিজে থেকে কোনও সিদ্ধান্ত নিতে পারে না। ‘‘আমার মতে, সরকারি নীতিতে বদল আনা কোনও খেলার পক্ষেই সম্ভব নয়। কিন্তু যখন দু’দেশের মধ্যে কথা হবে, সমর্থকরা খেলা দেখতে আসবে, পরস্পরের সঙ্গে মেলামেশা বাড়বে, তত পারস্পরিক সম্পর্কেও উন্নতি ঘটবে,’’ বলেছেন গাওস্কর। তাঁর আরও মন্তব্য, ‘‘নাগরিকের সেই ইচ্ছাই সরকারের কাছে প্রয়োজনীয় সঙ্কেত হিসাবে কাজ করতে পারে। কিন্তু আমি কোনও রাজনীতিক নই। একজন প্রাক্তন ক্রিকেটার হিসাবে এই আহ্বান জানাচ্ছি। প্রাক্তনদের কথায় কাজ হবে না। কারণ, সরকার অনেক বিষয় ভাবনা-চিন্তা করে তবে সিদ্ধান্ত নেয়।’’
গাওস্করের দাবি, দক্ষিণ এশিয়ার স্বার্থেই ভারত-পাক ম্যাচ খুব জরুরি। ‘‘সার্ক গোষ্ঠীভুক্ত দেশগুলি পরস্পরের মধ্যে না খেললে এই অঞ্চলে ক্রিকেটের মান উন্নত হবে না। ভারত যদি শ্রীলঙ্কা বা বাংলাদেশের বিরুদ্ধে না খেলে, তাদের ক্রিকেটও ক্ষতিগ্রস্ত হবে। সেই কারণেই এশিয়া কাপ অত্যন্ত গুরুত্বপূর্ণ একটা টুর্নামেন্ট,’’ মন্তব্য সানির। ভারতের বিরুদ্ধে না খেলায় এবং নিজেদের অভ্যন্তরীণ নিরাপত্তার কারণে পাকিস্তান ক্রিকেট সংকটে বলেও মনে করেন গাওস্কর।
তাঁর কথায়, ‘‘পাকিস্তানের তরুণ প্রজন্ম চোখের সামনে আফ্রিদি, ইউনিস বা মিসবাদের খেলা দেখতে পাচ্ছে না। উৎসাহে ঘাটতি হচ্ছে। ক্রিকেটের সম্প্রসারণে এই উৎসাহটাই সবচেয়ে গুরুত্বপূর্ণ।’’ তিনবার পাক সফরের অভিজ্ঞতা বর্ণনা করে গাওস্কর রসিকতা করেছেন, ‘‘কেরিয়ারের প্রথম সাত বছর আমার কোমর ছিল ৩০ ইঞ্চি। ১৯৭৮-এর পাক সফরের পর সেটা ৩২ ইঞ্চি হয়ে যায়। এত ভাল খাবারের লোভ ছাড়তে পারিনি।’’